Document ID: 32005D0422

ODLOČBA KOMISIJE
z dne 3. junija 2005
o dovoljenju Franciji, da uporabi sistem, predviden v naslovu I Uredbe (ES) št. 1760/2000 Evropskega parlamenta in Sveta, namesto majskih statističnih raziskav o staležu govedi
(notificirano pod dokumentarno številko K(2005) 1626)
(Besedilo v francoskem jeziku je edino verodostojno)
(Besedilo velja za EGP)
(2005/422/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 93/24/EGS z dne 1. junija 1993 o izvajanju statističnih raziskav na področju govedoreje (1) in zlasti člena 1(2) in (3) Direktive,
ob upoštevanju naslednjega:
(1)
Naslov I Uredbe (ES) št. 1760/2000 Evropskega parlamenta in Sveta (2) določa sistem za identifikacijo in registracijo govedi (SIEB).
(2)
Odločba Komisije 2001/399/ES (3) priznava popolnoma operativni značaj francoske podatkovne zbirke o govedu.
(3)
V skladu z Direktivo 93/24/EGS se države članice na podlagi njihove zahteve pooblasti, da uporabijo upravne vire informacij namesto raziskav o staležu govedi, v kolikor izpolnjujejo obveznosti navedene direktive.
(4)
Francija je 5. oktobra 2004 vložila zahtevo za nadomestitev majskih raziskav o govedu s sistemom za identifikacijo in registracijo govedi (SIEB). Za utemeljitev zahteve je Francija posredovala tehnično dokumentacijo o strukturi in posodobitvi podatkovne zbirke iz naslova I Uredbe (ES) št. 1760/2000 ter o metodah izračunavanja statističnih podatkov.
(5)
Še posebej je Francija predlagala metode izračunavanja za pridobitev statističnih podatkov za vrste iz člena 3(1) Direktive 93/24/EGS, ki niso neposredno na voljo v podatkovni zbirki iz naslova I Uredbe (ES) št. 1760/2000. Francija bi morala sprejeti vse primerne ukrepe za zagotovitev, da bodo te metode izračunavanja jamčile natančnost statističnih podatkov.
(6)
Na podlagi pregleda tehnične dokumentacije, ki so jo predložili francoski organi, sledi, da bi se zahtevi moralo ugoditi.
(7)
Ta odločba je v skladu z mnenjem Stalnega odbora za kmetijsko statistiko, ustanovljenega s Sklepom Sveta 72/279/EGS (4) -
SPREJELA NASLEDNJO ODLOČBO:
Člen 1
Francijo se pooblasti, da majske raziskave o staležu govedi, določene z Direktivo 93/24/EGS, nadomesti s sistemom za identifikacijo in registracijo govedi iz naslova I Uredbe (ES) št. 1760/2000 z namenom pridobitve vseh zahtevanih statističnih podatkov za izpolnitev obveznosti iz navedene direktive.
Člen 2
Če sistem iz člena 1 ne bo več operativen ali če njegova vsebina ne bo več dopuščala pridobivanja zanesljivih statističnih podatkov za vse ali za nekatere vrste goveda, bo Francija za oceno staleža govedi ali zadevnih vrst ponovno uporabila sistem statističnih raziskav.
Člen 3
Ta odločba je naslovljena na Francosko republiko.
V Bruslju, 3. junija 2005

Labels: 12
18
19
6